**PARAULES DE BENVINGUDA A LA DOCTORA HONORIS CAUSA PILAR GALÁN**

Benvolguda Dra. **Pilar Galán**,

Sr. **Joan Enric Carreres**, vicepresident del Consell Social

Dra. **Laura Román**, secretària general,

Dr. **Jordi Salas**, padrí,

Companyes vicerectores i companys vicerectors,

Col·legues d’altres universitats,

Membres de la comunitat universitària

Representants polítics i de la societat civil

Senyores i senyors,

Benvingudes i benvinguts al Paranimf de la Universitat Rovira i Virgili.

Sortosament, de mica en mica anem recuperant la normalitat prepandèmia i avui podem tornar a celebrar un acte de conferiment d’un nou títol de doctora honoris causa de manera presencial, per bé que també oferim l’oportunitat de seguir l’acte d’investidura en línia.

Em permetran que comenci aquestes paraules adreçant-me en primer lloc a la doctora **Pilar Galán**. Per a la URV **és un honor, un privilegi i un prestigi poder incorporar avui la seva persona a l’elenc de les nostres doctores honoris causa**. **Així que benvinguda a la nostra universitat, que des d’avui també és la seva**.

També voldria tenir unes paraules d’agraïment per al professor **Jordi Salas-Salvadó**, que va ser qui va proposar la **doctora Galán** i que avui n’ha fet la lloança en una completa *laudatio*. De fet, vull recordar aquí que **la setmana passada vaig tenir l’honor d’acompanyar el doctor Salas en l’acte on se li va lliurar la Medalla Narcís Monturiol al mèrit científic i tecnològic**.

El doctor **Jordi Salas-Salvadó** és catedràtic de Nutrició i Bromatologia de la URV, investigador del Departament de Bioquímica i Biotecnologia, responsable de la Unitat de Nutrició Humana de la URV, i investigador ICREA Acadèmia.

La seva recerca se centra, principalment, en l’avaluació de l’efecte de la dieta mediterrània en l’obesitat, la diabetis, la síndrome metabòlica i la malaltia cardiovascular, un camp de recerca que coincideix plenament amb el treball desenvolupat per la doctora Pilar Galán. **A més, voldria posar en relleu, aprofitant aquest acte, que el doctor Salas ha estat present, els darrers tres anys, a la llista dels científics més influents del món per l’impacte de la seva recerca**.

Així que moltes felicitats, Jordi, i moltes gràcies per projectar internacionalment el nom de la Universitat Rovira i Virgili i per la proposta de la **doctora Pilar Galán.**

Com ha dit la **doctora Galán** a la introducció del discurs, una de les raons que l’han fet sentir més emocionada avui és que haguem decidit distingir “**una dona que fa investigació**”. I ho ha argumentat afirmant que, si bé les coses han millorat els últims anys, les dones encara són molt menys valorades que els homes en aquests tipus de reconeixements.

Malauradament li he de donar la raó.

Vostè, **doctora Galán**, és la **novena dona que és investida doctora honoris causa per la nostra institució**, d’un total de **47 persones distingides**. I tot i que els quatre últims conferiments han estat dones, en un exercici de justícia per anar cercant l’equilibri de gènere, també en el conferiment d’aquests títols, **la veritat és que les dones encara no arriben al 20 per cent del total de doctors o doctores honoris causa investits** la URV.

Avui, doctora Galán, vostè s’afegeix per mèrits propis a un elenc de dones que han excel·lit en els seus àmbits, unes dones que van trencar els respectius sostres de vidre. Em refereixo a la periodista barcelonina **Rosa Maria Calaf Solé** (2008), la corresponsal més veterana de Televisió Espanyola; a l’astrònoma **Margaret Joan Geller** (2009); a la infermera **Jean Watson** (2010); a l’escriptora **Gayatri Spivak** (2011); a la historiadora **Mary Nash** (2018); i més recentment, i ja amb aquesta rectora, a l’aviadora **Bettina Kadner** (2019), la primera dona a l'Estat espanyol i la segona a Europa a ser comandant de vols comercials;

a **Pilar Benejam** (2019), un referent a Catalunya i a l'Estat en la didàctica de les ciències socials i en la formació de professorat; i a l’eminent sociòloga, precursora i impulsora de les polítiques d’igualtat **Marina Subirats** (2020).

La **doctora Galán** ha afirmat també en el seu emotiu discurs que quan ella va ser nomenada directora d’investigació, fa més de vint anys, les dones representaven només el 17% del total de funcionaris d’aquell grau. I que quan va ser promoguda a directora d’investigació de primera classe, l’any 2010, les dones només ocupaven l’11% d’aquest tipus de càrrec a França.

Avui, amb una mica més de perspectiva, podríem assegurar, sense por a equivocar-nos que, efectivament, de mica en mica (però potser massa a poc a poc), **estem retallant la distància que trobem entre gèneres, però encara tenim un llarg camí per recórrer**.

En l’última sessió del Consell de Govern, celebrada fa poc més de 15 dies, vam tenir l’oportunitat de presentar l’informe ***Dones i homes a la URV*** (2021), un document que constata que si bé hi ha signes de progrés cap a la igualtat de gènere entre els titulats de nivell superior en l’àmbit del doctorat, on les dones representen el 49% dels titulats (davant el 48% de les titulades a Europa), **la proporció de dones en les posicions acadèmiques a temps complet continua sent baixa, a l’entorn del 42%**.

Una dada molt significativa, i adient per destacar avui, és que **l’èxit de les dones a l’hora d’aconseguir fons per a la recerca és un 4% inferior al dels homes**. Pel que fa a la relació entre dones i homes catedràtics d’universitat, la xifra continua sent negativa i inamovible des del 2011: **4 dones catedràtiques d’universitat per cada 10 homes catedràtics**.

Si posem la lupa en els grups de recerca reconeguts, **dels 92 grups existents a la URV només el 34% estan dirigits per investigadores, tot i que aquesta dada ens convida a un cert optimisme, ja que 5 anys enrere aquest percentatge era del 24%**.

I encara una última dada. Pel que fa a la direcció de projectes de recerca competitius, **dels 81 projectes en curs, el 41% estan sent dirigits per dones i el 59% per homes**.

Com podran constatar, doncs, encara ens queda molta feina a fer en el camp de la igualtat de gènere en la ciència, però estem esperançades i esperançats en el futur: **el darrer curs 2020-21, el 66% de les persones titulades de grau i el 57% de les persones titulades de màster a la URV van ser dones**. I si ens fixem **en el camp de les Ciències de la Salut**, avui tan ben representat per la **Dra. Galán**, a la URV **també són dones el 61% del professorat titular d’universitat i el 72% del professorat agregat**. Continuarem treballant perquè puguin seguir desenvolupant la seva carrera acadèmica i científica amb les mateixes possibilitats que els seus companys.

(PAUSA)

No m’estendré massa en la figura de **Pilar Galán**, de qui el **doctor Salas** ha fet una completa lloança pel que fa a la trajectòria i els mèrits, però sí que voldria significar que **la doctora Galán representa per a la nostra Universitat un gran exemple personal per la seva capacitat contrastada de lideratge internacional en el camp de la nutrició, no tan sols per la seva capacitat de revolucionar l’epidemiologia nutricional, sinó també per la seva capacitat de translació a la comunitat dels seus coneixements.**

**Les seves investigacions han servit, per exemple, per canviar les recomanacions nutricionals de la població per a la prevenció de diferents malalties altament prevalents en el nostre medi, com l’obesitat, la malaltia cardiovascular o el càncer. Però també han servit per desenvolupar eines perquè els consumidors siguin capaços d’alimentar-se millor i, d’aquesta manera, reduir la morbilitat i la mortalitat associada a una nutrició desequilibrada.**

A més, la col·laboració amb la **Unitat de Recerca en Nutrició Humana** de la nostra universitat ha estat exemplar i ha permès la potenciació d’ambdós grups de recerca per assolir el gran reconeixement internacional que tenen les nostres institucions.

Amb aquest conferiment, **doctora Galán**, i aprofitant el seu coneixement i relació prèvia amb la nostra institució a través dels **doctors Jordi Salas** i **Nancy Babio**, i amb la **Unitat de Nutrició Humana de la URV**, desitjo que a partir d’avui puguem estrènyer encara més els llaços d’amistat i coneixement.

(PAUSA)

Moltes gràcies, **Pilar**, per haver acceptat aquest conferiment, que per a la URV és un gran honor. **Rebi aquest aplaudiment com a mostra de reconeixement de la nostra comunitat, que a partir d’aquest moment també és la seva**.

**I a tots vostès, tant els que són avui al Paranimf com els qui han seguit aquest acte en línia, moltes gràcies per la seva atenció.**